Αξιότιμοι

Κ. Πρόεδρε και Μέλη της Οργανωτικής Επιτροπής του Συνεδρίου,

Κ. Αναπληρωτή Περιφερειάρχη Περιφέρειας Βορείου Αιγαίου,

Κ. Εκπρόσωποι των Τοπικών Αρχών,

Κυρίες και Κύριοι, Καθηγητές,

Αγαπητοί σύνεδροι και προσκεκλημένοι,

Καλησπέρα σας. Καλωσήρθατε στο Δήμο Δυτικής Σάμου.

Με ιδιαίτερη χαρά φιλοξενούμε στην πόλη μας, το Καρλόβασι, το 11ο Συνέδριο Αναλογιστικής Επιστήμης και Χρηματοοικονομικών στη Σάμο. Σαφώς τα εύσημα για την επίτευξη του στόχου, να επιλεγεί να διοργανωθεί το Διεθνές αυτό Συνέδριο στο νησί μας, αποδίδονται στον Καθηγητή κ. Κωνσταντινίδη και την Οργανωτική του Επιτροπή και φυσικά στο Πανεπιστήμιο Αιγαίου, ένα ζωτικό κομμάτι του Δήμου μας, για το οποίο είμαστε περήφανοι.

**Είμαστε περήφανοι γιατί το Πανεπιστήμιο Αιγαίου διαφέρει μακράν από τα λοιπά Πανεπιστήμια της Χώρας,** καθότι δεν περιορίζεται στον τυπικό του ρόλο μεταλαμπάδευσης της γνώσης, ούτε στα στενά πλαίσια της ακαδημαϊκής του κοινότητας. Αποτελεί ένα **Πανεπιστήμιο – Δίκτυο**, με τμήματα διάσπαρτα στη νησιωτική περιοχή του Βορείου Αιγαίου. Λόγω **των ιδιαίτερων συνθηκών της νησιωτικότητας**, αυτό από μόνο του συνιστά μια δυσκολία, αλλά παράλληλα μια πρόκληση, στην οποία το Πανεπιστήμιο Αιγαίου ανταπεξήλθε εξαιρετικά, όχι μόνο δίνοντας ζωή στα ακριτικά νησιά μας, αλλά αλληλεπιδρώντας με αυτά και αναβαθμίζοντάς τα.

**Είμαστε περήφανοι για το επιστημονικό έργο το Πανεπιστημίου Αιγαίου**, το οποίο διεκπεραιώνει με συνέπεια και αναπτύσσει με μεθοδικότητα συνεχώς νέα γνωστικά αντικείμενα και διευρύνει τους κύκλους σπουδών, ανταποκρινόμενο στις απαιτήσεις και προσδοκίες των φοιτητών για υψηλής επιστημονικής αξίας σπουδές. Σαφώς λέγοντας «επιστημονικό έργο» εννοούμε τόσο τη διδασκαλία μέσα από την οποία εκμαιεύονται νέοι επιστήμονες, όσο επίσης την έρευνα και την καινοτομία. Έτσι καταφέρνει αφενός μεν να ικανοποιεί τις ανάγκες τόσο της ελληνικής όσο και της παγκόσμιας κοινωνίας, αφετέρου δε, να εγγυάται, αλλά και πράγματι να εξασφαλίζει, άμεση προοπτική επαγγελματικής αποκατάστασης και ανάδειξης στους σπουδαστές και αποφοίτους του.

**Είμαστε περήφανοι γιατί είναι ανταγωνιστικό άλλων Πανεπιστημίων τόσο του εσωτερικού όσο και του εξωτερικού**. Καμαρώνουμε για την πρόοδο και τις επιτυχίες των **σπουδαστών** του. Είμαστε ιδιαίτερα συγκινημένοι για τις διακρίσεις του **διδακτικού προσωπικού** του – ειδικότερα δε των διδασκόντων στα Τμήματα της Σάμου – για την ανάδειξή τους στους κορυφαίους επιστήμονες σε παγκόσμια κλίμακα. Για την υψηλότατη αξιολόγηση των προγραμμάτων του. Για την **υψηλή κατάταξή του Πανεπιστημίου στη λίστα τόσο των Ελληνικών ΑΕΙ όσο** και **της Διεθνούς Κατάταξης Ανωτάτων Εκπαιδευτικών Ιδρυμάτων**. Για την ανάδειξή του ανάμεσα στα **πρωτοπόρα Πανεπιστήμια** **παγκοσμίως** στον στόχο για την ποιοτική εκπαίδευση και τη βιώσιμη ανάπτυξη.

**Είμαστε περήφανοι γιατί το Πανεπιστήμιο Αιγαίου δεν δραστηριοποιείται μόνο εντός της ακαδημαϊκής του κοινότητας, αλλά βρίσκεται σε διαρκή διασύνδεση με την τοπική κοινωνία**, αναλαμβάνοντας πρωτοβουλίες και ενεργό ρόλο στην βελτίωση της ποιότητας ζωής των κατοίκων. Γιατί το σημαντικό έργο του σε διδακτικό, επιστημονικό, ερευνητικό και διοικητικό επίπεδο, το Πανεπιστήμιο Αιγαίου **ξεπερνά τα εθνικά όρια**, συμβάλλει στην προστασία του πλανήτη και σημειώνει ανοδική πορεία σε δράσεις διαπολιτισμικές και διεθνοποίησης.

**Για όλους αυτούς τους λόγους θεωρούμε το Πανεπιστήμιο Αιγαίου αναπόσπαστο τμήμα της Σαμιακής Κοινωνίας**. Ιδιαίτερα δε του Δήμου μας, του Δήμου Δυτικής Σάμου, όπου το Πανεπιστήμιο έχει το μεγαλύτερο μέρος των κτιριακών του υποδομών, οι οποίες στην πλειοψηφία τους έχουν παραχωρηθεί από το Δήμο. Και αυτό φυσικά είναι το λιγότερο που θα μπορούσε να κάνει ο Δήμος μας, ο οποίος ήδη συνεργάζεται Πανεπιστήμιο Αιγαίου σε ποικίλα προγράμματα και θα συνεχίζει να συνεργάζεται και να υποστηρίζει το Πανεπιστήμιο με κάθε δυνατό τρόπο και με κάθε μέσο.

Θα ήταν παράλειψή μου στο σημείο αυτό να μην μνημονεύσω τον Ευάγγελο Σιδηρουργό, παλαιότερα Δήμαρχο Καρλοβάσου κατά τα έτη 1983 – 1990. Επί θητείας του εγκαταστάθηκε η Σχολή Θετικών Επιστημών του Πανεπιστημίου Αιγαίου στο Καρλόβασι, γεγονός που αποτέλεσε ευσεβή πόθο, προσπάθεια και εν τέλει επίτευγμα πολλών που συντέλεσαν στην ευόδωση του στόχου αυτού που, κατά γενική ομολογία, άλλαξε την μορφή του Καρλοβάσου, αποδίδοντάς του αναπτυξιακή ώθηση.

Το ευρύτερο περιβάλλον του Δήμου Δυτικής Σάμου καταμαρτυρεί την ιστορία του και την πλούσια πολιτιστική του παράδοση. Η πόλη που φιλοξενεί τη Σχολή Θετικών Επιστημών, το Καρλόβασι, σύμφωνα με την επικρατέστερη ερμηνεία, του μεγάλου Σαμιώτη ιστορικoύ [Επαμεινώνδα Σταματιάδη](https://el.wikipedia.org/wiki/%CE%95%CF%80%CE%B1%CE%BC%CE%B5%CE%B9%CE%BD%CF%8E%CE%BD%CE%B4%CE%B1%CF%82_%CE%A3%CF%84%CE%B1%CE%BC%CE%B1%CF%84%CE%B9%CE%AC%CE%B4%CE%B7%CF%82), πήρε το όνομά της από δύο τουρκικές λέξεις, Karli – ovasi, που σημαίνουν χιονισμένος κάμπος. Κατά άλλη ερμηνεία, της ιστορικού Ευαγγελίας Μπαλτά, το τοπωνύμιο Καρλή - Οβαζί αποδόθηκε στην περιοχή λόγω της ύπαρξης ενός ποταμού με παρόμοιο όνομα.

Έτσι το Καρλόβασι, είτε ως «χιονισμένος κάμπος», είτε ως «κάμπος του ποταμού Καρκλίκ», παλαιότερα επονομαζόμενο «Νεοχώριο» και «Καρλοβάσια», αποτελείται από 5 συνοικίες: Το Παλαιό Καρλόβασι, το Νέο Καρλόβασι, το Μεσαίο Καρλόβασι, τον Όρμο και το Λιμάνι. Βρίσκεται βορειοδυτικά της Σάμου και κτίστηκε γύρω στο 1550 από Σαμίους, την εποχή της ερήμωσης της Σάμου.

Στο φιλελεύθερο Καρλόβασι ιδρύεται το 1781 – 1784 η Σχολή Καρλοβασίου με οικονομική δωρεά εκ διαθήκης του φωτισμένου Καρλοβασίτου Επισκόπου Πορφύριου Ζεμπέτη. Το πρωτοποριακό για την εποχή του σχολείο, που αργότερα μετονομάστηκε σε «Πορφυριάδα Σχολή» προς τιμήν του ιδρυτού της, υπηρέτησε τις ίδιες επαναστάσεις και μορφοποίησε τους ηγέτες της, μεταξύ των οποίων αναμφισβήτητα τον πρώτο του Καρλοβασίτη Λογοθέτη Λυκούργο, ο οποίος την 8η Μαΐου 1821 κήρυξε την Σαμιακή Επανάσταση στο Μεσσαίο Καρλόβασι. Σημειωτέον ότι φέτος εορτάζονται τα 200 χρόνια από την **νικηφόρα έκβαση του αγώνα κατά του** τουρκοαιγυπτιακού στόλου, το ξημέρωμα της εορτής της Μεταμόρφωσης του Σωτήρος, οπότε ως πανσαμιακό τάμα χτίστηκε, στο Πυθαγόρειο, ο ναός της Μεταμορφώσεως φέρον επιγραφή «Χριστός Σάμον έσωσε τη 6η Αυγούστου 1824» που αποτελεί την εμβληματική απόδοση του γεγονότος.

Μεγάλο μέρος της ιστορίας του Καρλοβάσου αποτέλεσαν τα βυρσοδεψία, που άκμασαν το διάστημα 1880 – 1930. Για πρώτη φορά η λέξη «βιομηχανία» απαντάται σε δημοτικό έγγραφο νωρίτερα το 1863 και το 1890 η προβιομηχανική βιοτεχνία περνά στην εκβιομηχάνηση με την κατασκευή του πρώτου μηχανοκίνητου βυρσοδεψείου. Τα βυρσοδεψία επεξεργάζονταν το δέρμα από τα ζώα και το έκαναν κυρίως σολοδέρματα, τα οποία διοχέτευαν στη Μικρά Ασία. Υπήρχαν 50 περίπου βυρσοδεψεία με 300 εργαζομένους, καλύπτοντας το 25% της εγχώριας παραγωγής. O B’ Παγκόσμιος Πόλεμος σηματοδότησε την αρχή του τέλους της βυρσοδεψίας.

Κοντά στο Φουρνιώτικο Ρέμα υπάρχουν ερείπια του **λεπροκομείου** που ξεκίνησε να χτίζεται το **1887, περατώθηκε το 1890 και λειτούργησε μέχρι το 1966**, λόγω των πολλών κρουσμάτων της ασθένειας.

Το Καρλόβασι την εποχή της Ηγεμονίας υπήρξε σπουδαίο βιομηχανικό, εμπορικό και πνευματικό κέντρο του Αιγαίου. Το 1890 είχε 3.348 κατοίκους ενώ πλέον απαριθμεί περί τους 7.363 σύμφωνα με την απογραφή του 2001.

Το **1923** στη **Ρίβα** ιδρύεται προσφυγικός καταυλισμός, καθώς η Μικρασιατική καταστροφή φέρνει στο Καρλόβασι ομογενείς πρόσφυγες. Μέχρι το 1960 η Ρίβα ήταν η πιο ακμάζουσα περιοχή του Καρλοβάσου, όπου συγκεντρωνόταν το μεγαλύτερο μέρος της οικονομικής και κοινωνικής ζωής της πόλης. Βυρσοδεψεία, αποθήκες, εμπορικά, τράπεζες, αρχοντικά, καφενεία και κέντρα διασκέδασης συνέθεταν ένα παραδοσιακό βιομηχανικό έργο. Η υποχώρηση της βιοτεχνίας δέρματος, αλλά και η καταστροφή της παραλίας από τους βορειοδυτικούς ανέμους οδήγησαν στην παρακμή της περιοχής.

Ο **Ναός της Μεταμόρφωσης του Σωτήρος στο Ποτάμι**, πριν τους Καταρράκτες, αποτελεί το σημαντικότερο και καλύτερα διατηρημένο βυζαντικό μνημείο της Σάμου, το οποίο είναι κηρυγμένο ιστορικό διατηρητέο με ΦΕΚ από το 1972. Η ανέγερσή του τοποθετείται τον 11ο μ.Χ. αιώνα, ενώ πιθανότητα θεμελιώθηκε τον 6ο μ.Χ. αιώνα, κατά την Παλαιοχριστιανική Περίοδο. Στο Καρλόβασι υπάρχουν πολλοί Ιεροί Ναοί, που δυστυχώς επλήγησαν από το σεισμό του 2020.

**Σήμερα** στην ευρύτερη περιοχή θα βρείτε οινοποιεία και σαφώς τον Ενιαίο Οινοποιητικό Αγροτικό Συνεταιρισμό Σάμου, ελαιοτριβεία, κεραμοποιεία, βιολογικά προϊόντα (αρωματικά κλπ). Αξίζει να επισκεφθείτε τον παραδοσιακό οικισμό του Παλαιού και φυσικά και την έτερη Δημοτική Ενότητα του Δήμου μας, το Μαραθόκαμπο, ένα μεσόγειο παραδοσιακό χωριό, χτισμένο αμφιθεατρικά, με καμάρες και στενά δρομάκια στις νότιες παρυφές του [Κέρκη](https://el.wikipedia.org/wiki/%CE%9A%CE%AD%CF%81%CE%BA%CE%B7%CF%82)με πανοραμική θέα, ένα από τα πλέον αναπτυσσόμενα τουριστικά κέντρα της Σάμου, καθώς συνδυάζει απέραντες παραλίες, ιστορία και διατηρεί πλούσια αρχιτεκτονική κληρονομιά.

Ελπίζοντας να απολαύσετε τη διαμονή σας στο Δήμο μας, και με βάση τα λεγόμενα του Πλάτωνος «επιστήμην ποιητικήν ευδαιμονίας», σας ευχόμαστε κάθε επιτυχία στις εργασίες του Συνεδρίου σας.

Φωτεινή Θαλ. Θαλασσινού

Πρόεδρος Δημοτικού Συμβουλίου

Δήμου Δυτικής Σάμου